Zenia Stampe (RV), 2023-05-24:
Tak for det.
Der er jo vældig mange perspektiver på den her debat, og jeg vil egentlig gerne starte med det helt overordnede, altså holdningen til at ryge cannabis.
Jeg har det selv sådan, at det må da være ethvert voksent menneskes eget frie valg, om man har lyst til at nyde en joint.
Samtidig kan jeg jo godt forstå, at der er en bekymring for, om folk falder i misbrug, og ikke mindst om unge mennesker begynder et misbrug.
Derfor er vi heller ikke bare for at legalisere hash og slippe enhver kontrol, men jeg synes, det er værd at nævne i dag, at hvis voksne mennesker vælger at nyde en joint en gang imellem, bør det være deres frie valg.
Det er i hvert fald for mig indbegrebet af at være liberal, altså at det ikke er mit valg som politiker, det er ikke statens valg, det er folks eget valg.
Men derfor står jeg her måske alligevel i dag og har mindre lyst til at snakke om liberalisme og frie valg, men mere om de mange mennesker, der lider under det system, vi har i dag – navnlig de unge, som bruger hash.
Jeg hører mange, der har sagt her fra talerstolen i dag, at hvis vi laver det her statskontrollerede salg af hash, sender vi bare det signal, at det er okay at ryge hash.
Men vi ved jo, at det er omkring 30-40 pct. af alle unge under 25 år, som har prøvet hash.
Så signalet er i hvert fald derude, at det er noget, som mange gør.
Jeg bliver en lille smule provokeret over de mange indlæg i dag, der handler om signalet til de unge,
er, at vi vælger at skubbe de 30-40 pct., som så vælger at prøve hash og købe hash, i armene på de kriminelle.
Det synes jeg er det mest bekymrende, og det synes jeg er det sande gigantiske svigt fra Christiansborgs side og fra vores side som voksne mennesker, der skulle tage ansvar for unge mennesker.
Vi ved, at der er mange, der gerne vil forsøge at ryge en joint,
det kan vi så mene de burde vente med, men vi ved, at de gør det, og vel vidende, at de gør det, vel vidende, at de skal ud at skaffe hash, så vælger vi, at de skal skaffe det igennem en kriminel underverden i stedet for et sted, hvor de vil møde uddannet personale, hvor overskuddet vil gå til forebyggelse, til behandling.
Det er vores valg, og det har jo ikke ændret sig de sidste 20 år, hvor man ellers hele tiden har strammet skruen over for hashhandel.
Jeg læste lige en artikel, før jeg kom op på talerstolen i dag, hvor der stod, at kriminaliteten i Pusher Street bliver ved med at øges, og at der bliver anholdt omkring 500 mennesker derude hvert eneste år, altså pushere.
Det er jo det, der er systemet i dag, og det er det, der er vores ansvar, nemlig at den kriminalitet findes, at unge mennesker bliver skubbet i armene på den kriminelle underverden, som har en interesse i at sælge mere, som har en interesse i at sælge noget, der er hårdere, som indimellem også blander giftstoffer i det, som de sælger, og som indimellem også gerne vil indrullere folk i deres egen kriminalitet og bandemiljø.
Det er vores ansvar.
Og så kan det godt være, man kan stå der og være fra en pæn middelklasse og synes, at mine børn altså ikke skal få sendt det signal, at hash er okay.
Nej, det håber jeg vi så selv kan sige til vores børn.
Men sagen er bare, at der er 30-40 pct., der alligevel går ud og køber den her hash og som med vores åbne øjne skal købe den i det kriminelle miljø, blive udsat for eksponering af hårdere stoffer, risikere at blive indrulleret i et bandemiljø.
Derfor støtter vi forslaget i dag.
Vi har i øvrigt været med til at fremsætte tidligere, men nåede ikke at være medforslagsstiller den her gang.
Men vi støtter naturligvis det her forsøg med statskontrolleret salg af cannabis, så vi kan møde de unge mennesker, der træffer det valg, at de gerne vil prøve at ryge noget hash, at vi kan møde dem med uddannet personale, der kan tage en snak med dem om sundhedsskadelige effekter af cannabis, kan møde dem og tilbyde dem forebyggelse, behandling osv. osv.
Vi mener simpelt hen, der er brug for, at der kommer en voksen, altså at vi er nogle, der er voksne og tager ansvar som voksne over for det system i dag, som svigter unge mennesker.